La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 9 de març que són les que van del número 75/2018 a la 93/2018.
En relació amb l'estat d'execució de les resolucions de la Comissió es comenta l'informe d'execució que ha arribat de l'Ajuntament Rialp en el qual es precisa quina informació han lliurat a la persona reclamant en compliment de la Resolució 121/2017, de 25 d'abril.
D'altra banda, també es comenta la consulta formulada per l'administració reclamada en relació amb la tramitació de la Reclamació, en la qual sol·liciten si és necessari realitzar el tràmit de trasllat a terceres persones afectades.
Tanmateix com que la tramitació d'aquest procediment requereix la petició prèvia d'informe de l'Autoritat Catalana de Protecció de Dades, serà en funció del seu contingut i les seves consideracions en relació amb les dades de caràcter personals, que es valorarà la necessitat de realitzar el tràmit de trasllat.
En darrer terme, la secretària exposa que s'ha proposat per part de la Universitat Pompeu Fabra per tercer any, la col·laboració perquè la Comissió ofereixi pràctiques curriculars per a estudiants del Grau en Dret i es valora oportú repetir l'experiència de l'any passat i oferir una estada per a un estudiant el mes de juliol, una altra per a agost i una darrera per a setembre i que es coordinarà amb la Direcció de Serveis del Departament la signatura del corresponent annex específic al conveni marc de col·laboració.
Aprovació de l'acta de la sessió anterior
La presidenta pregunta al Ple si s'ha pogut consultar l'esborrany de l'acta corresponent a la darrera sessió del Ple que va tenir lloc el dia 9 de març de 2018.
Proposta de resolució de desestimació de la Reclamació 291/2017
La senyora Elisabet Samarra, ponent de la proposta de resolució de desestimació de la Reclamació 291/2017 interposada contra Departament d'Afers i Relacions Institucionals i Exteriors i Transparència, exposa la tramitació i la fonamentació jurídica que duu a la desestimació d'aquesta Reclamació en què es valora una sol·licitud de reutilització d'una base de dades del Centre d'Història Contemporània de Catalunya.
Aquest procediment de reclamació es va tramitar inicialment mitjançant acord de mediació, tanmateix la manca d'acord definitiu va duu a la seva finalització mitjançant el procediment ordinari de resolució del Ple.
Es debaten aspectes de la Proposta de resolució que no duen a la introducció d'esmenes al text definitiu.
Es considera que destaca aquesta resolució per l'anàlisi que duu a terme de l'aplicació de la normativa de reutilització així com, de la competència de la Comissió en aquest àmbit.
Proposta d'acord sobre l'execució de la resolució relativa a la Reclamació 455/2017
La senyora Elisabet Samarra, ponent de la Proposta d'acord sobre l'execució de la Resolució relativa a la Reclamació 455/2017 plantejada contra l'Ajuntament de Salou exposa els elements que s'han plantejat sobre l'execució de la Resolució per part de la tercera persona afectada, de manera que s'aprova la Proposta d'acord i resta suspesa l'execució de la Resolució 45/2018/IE, de 9 de març fins que s'esgoti el termini del qual es disposa per interposar recurs contenciós administratiu.
S'acorda per unanimitat incorporar al Ple de l'ordre del dia de la sessió d'avui l'anàlisi de la Proposta de resolució per la qual es resol l'incident d'execució que s'ha plantejat en relació amb el compliment de la Resolució 255/2017, de 26 de juliol, d'estimació de la Reclamació 196/2017.
Proposta de resolució per la qual es resol l'incident d'execució que s'ha plantejat en relació amb el compliment de la Resolució 255/2017, de 26 de juliol, d'estimació de la Reclamació 196/2017
El senyor Josep Mir, ponent de la Proposta de resolució, exposa l'incident que es va plantejar en relació amb l'execució de la Resolució 255/2017, de 26 de juliol, que va establir que l'Ajuntament d'Aiguamúrcia havia de lliurar a la persona reclamant, en el termini de deu dies, còpia de l'escrit de l'Oficina Antifrau de Catalunya (OAC) a l'Ajuntament d'Aiguamúrcia i còpia de la documentació preparada per l'Ajuntament d'Aiguamúrcia per atendre el requeriment citat de l'OAC i respecte la qual es va al·legar la seva confidencialitat.
Tanmateix, un cop consultada per la GAIP, l'OAC ha assenyalat que la informació reclamada és informació pública preexistent a l'Administració d'origen, la qual ve obligada a donar l'accés que escaigui segons la legislació de transparència i accés a la informació pública, sense que el fet que formi part d'un expedient de l'OAC constitueixi en si mateix un límit impeditiu de l'accés sol·licita i per tant, es resol requerir a l'Ajuntament d'Aiguamúrcia el lliurament immediat de la documentació.
Proposta de resolució d'estimació parcial de la Reclamació 5/2018
El senyor Josep Mir, ponent de la Proposta de resolució d'estimació parcial de la Reclamació 5/2018 plantejada contra la Fundación de Gestión Sanitaria del Hospital de la Santa Creu i de Sant Pau (FGS) exposa els principals elements destacats de la tramitació i de la fonamentació jurídica de la reclamació.
Es debaten diferents elements sobre la naturalesa de la informació reclamada i dels termes plantejats per a l'estimació parcial de la reclamació que tanmateix, no duen a l'adopció d'esmenes al text de la resolució.
Proposta de resolució de finalització de la Reclamació 16/2018 per pèrdua d'objecte
El senyor Josep Mir, ponent de la Proposta de resolució de finalització de Reclamació 16/2018 plantejada contra el Consorci de l'Auditori i l'Orquestra exposa la tramitació que ha tingut aquesta reclamació que finalitza per pèrdua sobrevinguda de l'objecte de la reclamació atès que durant la tramitació del procediment de reclamació davant la GAIP, el Consorci ha informat sobre la informació que es reclamava, sense havent-se manifestat l'oposició de la part reclamant.
La senyora Elisabet Samarra formula una esmena tècnica al text que serà introduïda pel ponent al text definitiu de la resolució.
Proposta de resolució de finalització de la Reclamació 22/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 22/2018 plantejada contra l'Agència de l'Habitatge de Catalunya assenyala que s'han fet arribar a la Comissió unes noves al·legacions en relació amb la informació reclamada i es considera oportú que puguin ser valorades i que per tant, la Proposta pugui ser objecte de l'ordre del dia del proper Ple.
Proposta de resolució de finalització de la Reclamació 32/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 32/2018 plantejada contra l'Ajuntament de Verges, que finalitza per pèrdua sobrevinguda de l'objecte de la reclamació atès que s'ha lliurat la informació sol·licitada a la part reclamant durant la tramitació del procediment de reclamació.
Proposta de resolució d'estimació de la Reclamació 33/2018
El senyor Josep Mir, ponent de la Proposta de resolució d'estimació relativa a la Reclamació 33/2018 plantejada contra l'Ajuntament de Girona sobre informació d'AGISSA, exposa els elements més rellevants de la tramitació i de la fonamentació de l'estimació de la reclamació.
La senyora Elisabet Samarra proposa unes esmenes al text que s'introduiran en el text definitiu pel ponent.
Proposta de resolució de desestimació de la Reclamació 34/2018
El senyor Josep Mir, ponent de la Proposta de resolució de finalització de la Reclamació 34/2018 plantejada contra el Departament d'Ensenyament, assenyala que es retira del present ordre del dia i que serà objecte d'un Ple posterior.
Proposta de resolució d'inadmissió de la Reclamació 39/2018
El senyor Josep Mir, ponent de la Proposta de resolució d'inadmissió de la Reclamació 39/2018 plantejada contra el Cos de Mossos d'Esquadra i diferents ajuntaments atès que ha quedat acreditat que la persona reclamant no havia formulat amb anterioritat les corresponents sol·licituds prèvies i en canvi, sí expressa la voluntat de tenir accés a la informació demanada.
La senyora Elisabet Samarra formula esmenes als Antecedents de la Proposta que seran introduïdes en el text definitiu.
Proposta de resolució de finalització de la Reclamació 52/2018 per desistiment
El senyor Josep Mir, ponent de la Proposta de resolució de finalització relativa a la Reclamació 52/2018 plantejada contra l'Ajuntament de Lleida, exposa el fonament de la finalització per desistiment de la persona reclamant, fent menció expressa del fet que es tracta d'un desistiment presumpte, atès que la persona reclamant no ha esmenat la documentació aportada i per tant, ha quedat sense acreditar que s'hagi formulat amb caràcter previ a la reclamació davant la Comissió una sol·licitud d'informació pública.
Proposta de resolució de finalització de la Reclamació 57/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 34/2018 per pèrdua d'objecte, plantejada contra el Consorci Mar Parc de Salut de Barcelona, exposa la tramitació de la reclamació que finalitza per pèrdua d'objecte atès que durant la tramitació del procediment de reclamació s'ha lliurat la informació reclamada a la persona reclamant.
Proposta de resolució de finalització de la Reclamació 62/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 62/2018 per pèrdua d'objecte, plantejada contra l'Ajuntament de l'Aldea, exposa els elements destacats de la tramitació del procediment que finalitza mitjançant pèrdua sobrevinguda de l'objecte de la reclamació atès que la persona reclamant ha informat la Comissió que se li ha lliurat per part de l'Ajuntament la informació reclamada.